ciklider
Store norske leksikon,Biologi,Dyreriket,Ryggstrengdyr,Virveldyr,Strålefinnefisker,Piggfinnefisker,Cichlidae
Ciklider er en stor gruppe av fiskearter som i Norge særlig er kjent som akvariefisker. I varmere deler av verden har ciklider betydning som matfisk. Et påfallende trekk ved ciklidenes atferd er deres velutviklede yngelpleie.
Ciklidene utgjør i biologisk systematikk en egen familie. Denne plasseres vanligvis i ordenen piggfinnefisker. Nyere studier antyder at ciklidefamilien bør plasseres i en egen orden som kan kalles ciklidefisker (Cichliformes). Utbredelse Familien omfatter per 2020 over 1700 arter, men det beskrives årlig mange nye arter. Det antydes at det bør finnes mer enn 2200 arter. De fleste ciklider er ferskvannsfisker, selv om det finnes noen få arter som trives i brakkvann. Familien finnes hovedsakelig i det sørøstlige Asia, India, Afrika, Sør-Amerika og Mellom-Amerika. Afrikas store sjøer Familien er særlig kjent for forekomsten av svært mange arter i de store afrikanske sjøene Victoriasjøen, Malawisjøen og Tanganyikasjøen. Innen hver av disse gamle og store sjøene har det gjennom tusener av år blitt dannet flere hundre unike (endemiske) arter. Bare innen Victoriasjøen skal det finnes minst 500 unike arter. Disse artene har blitt dannet gjennom naturlig utvalg fra et begrenset antall felles grunnformer.De store sjøene ligger i en stor geologisk sprekksone kalt Riftdalen (The Rift Valley). Vannstanden har med jevne mellomrom sunket dramatisk i disse sjøene, og de ulike artene har blitt isolert i innløpselvene i lang tid. Når vannet så har steget igjen har disse artene møttes og hybridisering har forekommet. Dette har ført til at nye arter har blitt dannet. Dette har trolig skjedd gjentatte ganger gjennom historien.I tillegg til disse historiske forholdene er innsjøene svært ulike, med mange forskjellige habitater og miljøer som ciklidene kan tilpasse seg. Levevis Ciklidene er svært varierte i form, farge og atferd. Noen er store fiskespisere, mens andre er småvokste og spiser plankton. Mange har svært spesiell gyteatferd, der hannen og hunnen ofte danner par. Han og hun har ofte ulike farger og mønstre, noe som ser ut til å være viktig for partnervalget. Eggene blir ofte lagt på bunnen, og blir deretter voktet av enten hannen, hunnen eller begge. Det er imidlertid hunnen som står for mesteparten av barnestellet i de fleste artene. Noen beskytter egg og unger i munnhulen (kalt munnrugere) til yngelen er stor nok til å klare seg selv. Fangst og akvakultur Ciklidene utgjør en svært viktig proteinkilde for lokalbefolkningen som bor ved vassdragene der det er mye fisk. De viktigste artene er de som kalles tilapia. Dette er en gruppe med arter som ofte er tallrike, samt at de har vist seg nyttig som oppdrettsfisk.Totalt sett utgjør fangsten av vill tilapia (alle arter) over 1 millioner tonn, mens totalt 6,5 millioner tonn ble produsert i oppdrettsanlegg av ulike typer. Kina er både den største produsent og den største forbruker av tilapia. Akvariefisk Mange ciklider er kjente akvariefisker, noen av de mest tradisjonsrike er nøkkelhullciklide, sommerfuglciklide, oscar (påfuglciklide), flagg- eller skråbåndsciklide, ildbuk, sebraciklide, gul ciklide, egyptisk munnruger, palettciklide, gul nyasaciklide, scalare og diskus. Les mer i Store norske leksikon fisker akvariefisker